Document ID: 31982L0828

Padomes Direktīva
(1982. gada 3. decembris),
ar ko trešo reizi (PCT) groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem
(82/828/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 100. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
tā kā dažās dalībvalstīs polihlorterfenilus (PCT) lieto termoplastiska savienojuma formā, lai saistītu metālus un citus materiālus precīzijas apstrādē un veidošanas darbā; tā kā šos polihlorterfenilus galvenokārt izmanto apstrādē un veidošanā, ražojot gāzturbīnu detaļas un veicot to apkopi, kā arī kodolreaktoros, kuģu brangu un lidaparātu karkasa būvniecībā un pusvadītāju ierīču un ļoti precīzu optisko lēcu ražošanā;
tā kā Padomes Direktīvā 76/769/EEK [4], kurā jaunākie grozījumi izdarīti ar Direktīvu 82/806/EEK [5], šāda lietošana nav atļauta;
tā kā polihlorterfenili, kuru likvidēšanu reglamentē Padomes Direktīva 76/403/EEK [6], ir būtiski svarīgi lietojumam, kuram tie ir paredzēti; tā kā pagaidu atļauja tos lietot telpās - ja par to paziņo kompetentajām iestādēm - ir pamatota; tā kā tādēļ atbilstīgi jāgroza Direktīvas 76/769/EEK pielikums;
tā kā ar šo direktīvu ieviestais grozījums neskar vajadzīgo pārskatīšanu attiecībā uz visiem izņēmumiem polihlorbifenilu (PCB) un polihlorterfenilu (PCT) tirgū laišanas un lietošanas ierobežojumos, kam ir paredzēta Direktīva 76/769/EEK, lai pakāpeniski samazinātu šo vielu lietojumu; tā kā, tiklīdz iespējams, jāizskata pārskatīšanas priekšlikumi,
IR PIEŅĒMUSI ŠO DIREKTĪVU.
1. pants
Direktīvas 76/769/EEK pielikuma labajā ailē attiecībā uz 1. ierakstu pievieno šādu punktu:
"7. Līdz 1984. gada 31. decembrim dalībvalstis savā teritorijā var ļaut lietot telpās atkārtoti lietojamus termoplastiskas apstrādes materiālus, kas satur ne vairāk kā 50 % PCT, daļu balstīšanai, fiksēšanai un stabilizēšanai, lai atvieglotu to precīzijas apstrādi un formēšanu, ražojot lidaparātu un kuģu gāzu turbīnas, kodolreaktorus, pusvadītājas ierīces, kuģu brangas un lidaparātu karkasus, lonžeronus un stringerus, ļoti precīzas lēcas un optiskās lēcas, darbarīku kalibrus un iesmidzes formēšanas darbarīku izmēģinājuma modeļus un veicot apkopi, ja par to paziņots kompetentajām iestādēm un ja tiek veidota minētajām iestādēm pieejama uzskaite par šīs vielas lietošanu."
2. pants
Attiecīgā gadījumā dalībvalstis veic pasākumus, kas vajadzīgi, lai izpildītu šīs direktīvas prasības. Par to dalībvalstis tūlīt informē Komisiju.
3. pants
Šī direktīva ir adresēta dalībvalstīm.
Briselē, 1982. gada 3. decembrī

Labels: 4
15
1
20